Rowers slaan tweede keer op Despatch-slaghuis toeArgieffoto: Kent Williamson ŉ Soektog is van stapel gestuur na drie gewapende rowers wat Dinsdagmiddag ŉ slaghuis in die Oos-Kaapse dorpie Despatch beroof het. Sers. Majola Nkohli, polisiewoordvoerder, het gesê die rooftog het omstreeks 13:30 by ŉ slaghuis in Bothastraat plaasgevind. “Drie verdagtes, wat met vuurwapens gewapen was, het die slaghuis ingestorm. Een van die verdagtes het twee winkelassistente met ŉ vuurwapen aangehou, terwyl die ander mans die slaghuis geplunder het,” het Nkohli gesê. Die verdagtes het met ŉ onbekende bedrag geld in ŉ wit en beige Corsa, met Gauteng-nommerplate, van die toneel gevlug. “Dieselfde slaghuis is verlede week op ŉ soortgelyke manier beroof. Die polisie is warm op die spoor van die verdagtes in die eerste rooftog,” het Nkohli gesê. Die polisie ondersoek ŉ sakeroof.